Rīgā, 2024.gada 3.jūnijā

Rīgas 31.vidusskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Rīgas 31.vidusskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Iekļaujoša vide” un “Kvalitatīvas mācības”, kvalitātes vērtējuma līmenis ir “labi”, direktores darbs kvalitātes jomā “Laba pārvaldība” tiek vērtēts ar kvalitātes vērtējuma līmeni “labi” [[1]](#footnote-1), kas nozīmē, ka skolā mērķtiecīgi tiek īstenotas nepieciešamās pārmaiņas:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. Rīgas 31.vidusskolā tiek veidota iekļaujoša vide un vienlīdzīgas attieksmes organizācijas kultūra. Mērķtiecīgi tiek plānots un nodrošināts individuālais atbalsts gan talantīgajiem skolēniem, gan skolēniem ar zemiem mācību sasniegumiem, piemēram, individuālo plānu izstrāde, konsultāciju nodrošināšana, interešu izglītības programmu (pulciņu) piedāvājums kultūrizglītības, mākslas, sporta jomās, jaunsardzes programmas apguve. Skolā tiek nodrošināts atbilstošs informācijas tehnoloģiju un materiāltehnisko resursu klāsts izglītības programmu sekmīgai apguvei. Mācību procesa organizācijai tiek nodrošinātas dažādu mācību platformu izmantošanas iespējas, piemēram, *uzdevumi.lv*, *soma.lv*, *Lielvārds.lv* u.c.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību darbā un valsts pārbaudes daros. Tika secināts, ka skolēnu vidējie statistiskie sasniegumi ikdienas mācību darbā vispārējās vidējās izglītības posmā ir augstāki nekā valsts pārbaudes darbu rezultāti, atšķiras: optimālā līmenī angļu valodā par 12,3 %, latviešu valodā par 13,8 %, matemātikā (augstākais satura apguves līmenis) par 14,2 %, sociālajās zinātnēs par 25,2 %, ģeogrāfijā par 26,7 %, kultūrā un mākslā par 29 %, pamatizglītības posmā skolēnu vidējie statistiskie sasniegumi ikdienas mācību darbā pamatā atbilst valsts pārbaudes darbu rezultātiem. Lai nodrošinātu ikdienas mācību sasniegumu rezultātu atbilstību valsts pārbaudes darbu rezultātiem, akreditācijas ekspertu komisija ieteica skolai organizēt atbalstu pedagogu profesionālās kompetences pilnveidei par summatīvo pārbaudes darbu veidošanas pamatprincipiem, kur tiek nodrošināta visu izziņas darbības līmeņu uzdevumu izmantošana.

Akreditācijas ekspertu komisija atzinīgi vērtē Daces Retigas-Kudelenskas profesionālās prasmes skolas stratēģiskās attīstības, ikgadējās un ikdienas darba plānošanas procesu organizēšanā, vadīšanā, izvirzot datos balstītus konkrētus sasniedzamos rezultātus. Skolas direktore mērķtiecīgi virza partnerattiecību veidošanu un uzturēšanu ar citām izglītības iestādēm, piemēram, Rīgas 46.pamatskolu un Rīgas Rīnūžu vidusskolu. Direktorei ir teicamas komunikācijas prasmes, prasme īstenot stratēģisko, iekšējo, krīzes, starpkultūru komunikāciju.

1. Kā svarīgākos turpmākajos gados skolai veicamos darbus akreditācijas ekspertu komisija ir noteikusi mācību procesa (mācību stundas) organizācijas kvalitātes uzlabošanu, tai skaitā mācību procesa diferenciācijas, individualizācijas, personalizācijas dažādošanu, mācību stundas struktūras pielāgošanu skolēnu vajadzībām. Vērojot mācību stundas, akreditācijas ekspertu komisija konstatēja, ka skolā ir nepieciešams paplašināt vides drošības monitoringā izmantoto metožu klāstu, mācību stundu vērošanas laikā skolas vadības komandai veikt pedagogu sociāli emocionālās kompetences monitoringu.

Akreditācijas ekspertu komisija, veicot savu darbu, izmantoja šādas metodes:

1. Intervijas un sarunas ar skolas direktori, skolas direktores vietniekiem, skolotājiem, skolas dibinātāja pārstāvjiem, atbalsta personālu, skolēniem, skolēnu vecākiem.

2. 20 mācību stundu vērošana.

3. Skolas apskate kopā ar skolas direktori un Skolēnu pašpārvaldes pārstāvjiem.

4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *Mykoob*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, *Edurio* aptaujas rezultāti).

6.Tīmekļvietnes <https://www.r31vsk.lv> un komunikācijas sociālajos medijos analīze <https://www.facebook.com/people/R%C4%ABgas-31vidusskola/100025131592379>.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Skaidrīte Ūzuliņa

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)